Illum, il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni għal Att Ewropew dwar l-Aċċessibbiltà, li permezz tiegħu ħafna mill-prodotti u mis-servizzi ta' kuljum se jsiru aċċessibbli għall-persuni b'diżabilità. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, esprimiet is-sodisfazzjon tagħha bil-ftehim bl-istqarrija li ġejja: “Illum għamilna pass importanti ieħor lejn Ewropa aktar soċjali u ġusta. Wara l-ftehim proviżorju tal-lum, l-Unjoni Ewropea għandha ssir post aktar aċċessibbli fejn jgħixu u jaħdmu l-persuni b'diżabilità. B'mod konkret, qbilna li jiġu stabbiliti rekwiżiti komuni ta' aċċessibbiltà għal prodotti u servizzi ewlenin bħat-telefowns, il-kompjuters, it-terminals tal-pagamenti jew it-terminals self-service, is-servizzi bankarji, is-servizzi ta' komunikazzjoni elettronika inkluż in-numru ta' emerġenza 112, l-aċċess għas-servizzi tal-midja awdjoviżivi, il-kotba elettroniċi, il-kummerċ elettroniku u ċerti elementi tas-servizzi tat-trasport. L-Att Ewropew dwar l-Aċċessibbiltà jistabbilixxi l-akbar suq dinji għall-prodotti u s-servizzi aċċessibbli. Dan se jkollu impatt pożittiv fuq il-ħajja ta' aktar minn 80 miljun Ewropew b'diżabilità. Se jagħmilha wkoll eħfef u aktar attraenti għan-negozji biex ibigħu prodotti u servizzi aċċessibbli fl-Unjoni Ewropea u lil hinn minnha. Permezz ta' dan il-ftehim dwar l-Att Ewropew dwar l-Aċċessibbiltà, l-Unjoni Ewropea qed turi l-impenn sod tagħha li timplimenta l-Konvenzjoni tan-NU dwar id-Drittijiet ta' Persuni b'Diżabilità. Inrodd il-ħajr lill-partijiet kollha li bis-saħħa tagħhom irnexxielna niksbu dan ir-riżultat, u nixtieq nirrikonoxxi b'mod partikolari l-isforzi tal-Presidenza Awstrijaka u tal-predeċessuri tagħha f'isem il-Kunsill, kif ukoll dawk tar-Rapporteur Morten Løkkegaard u tax-shadow Rapporteurs f'isem il-Parlament Ewropew. Nittama li dan il-ftehim jiġi kkonfermat malajr, sabiex inkunu nistgħu nagħmlu differenza reali fil-ħajja ta' miljuni ta' ċittadini Ewropej.” Il-passi li jmiss Il-ftehim se jitressaq lill-Kumitat tar-Rappreżentanti Permanenti tal-Kunsill (Coreper) għall-approvazzjoni tiegħu. Ladarba r-Rappreżentanti Permanenti tal-Istati Membri jikkonfermaw il-ftehim, il-Parlament Ewropew jivvota fis-sessjoni plenarja u l-Kunsill jikkonkludi bl-adozzjoni finali. Kuntest Aktar minn 80 miljun persuna fl-UE jbatu xi ftit jew wisq minn xi diżabilità. L-aċċessibbiltà hija prekondizzjoni għall-parteċipazzjoni ugwali u għar-rwol attiv tagħhom fis-soċjetà. Tista' tikkontribwixxi wkoll biex jiġi żgurat tkabbir intelliġenti, sostenibbli u inklużiv. L-Att Ewropew dwar l-Aċċessibbiltà ġie propost mill-Kummissjoni Ewropea f'Diċembru 2015 sabiex joħloq benefiċċji kemm għall-persuni b'diżabilità kif ukoll għan-negozji li jipproduċu prodotti u servizzi rilevanti. Il-persuni b'diżabilità, kif ukoll bosta anzjani, se jibbenefikaw minn provvista akbar ta' prodotti u servizzi aċċessibbli, u b'hekk ikunu jistgħu jieħdu sehem b'mod aktar attiv fis-soċjetà. Il-manifatturi u l-fornituri tas-servizzi se jkunu jistgħu jbiegħu u jesportaw il-prodotti u s-servizzi tagħhom fl-UE kollha mingħajr il-ħtieġa li jaġġustawhom skont id-dispożizzjonijiet nazzjonali diverġenti. Il-prodotti u s-servizzi importati se jkollhom ukoll jikkonformaw ma' dawn l-obbligi u r-rekwiżiti. Pereżempju, l-ATMs se jipprovdu sokits għall-headphones sabiex persuni għomja jkunu jistgħu jiġbdu l-flus bl-għajnuna ta' struzzjonijiet awdjo. It-tastieri se jkollhom indikaturi tattili. L-ATMs se jkollhom ukoll twissijiet viżwali (dawl li jteptep) flimkien ma' sinjali li jinstemgħu biex jindikaw fejn wieħed għandu jdaħħal il-kard jew minn fejn jista' jiġbed il-flus. Il-Konvenzjoni tan-NU dwar id-Drittijiet ta' Persuni b'Diżabilità (UNCRPD) tinkludi obbligi ta' aċċessibbiltà, u ġiet ratifikata mill-UE fl-2011. Din tirrikjedi li l-Partijiet tagħha, bħall-UE u l-Istati Membri, jieħdu l-miżuri meħtieġa, inkluża l-leġiżlazzjoni, biex jiżguraw l-aċċessibbiltà. Mingħajr azzjoni tal-UE, kull pajjiż tal-UE jkompli jiżviluppa liġijiet differenti biex jimplimenta l-obbligi tiegħu, u b'hekk jikkawża frammentazzjoni fis-suq tal-UE. Azzjoni tal-UE f'dan il-qasam tipprevjeni frammentazzjoni bħal din u toħloq aktar opportunitajiet tas-suq għan-negozji. Din twessa' l-għażla u tnaqqas l-ispiża tal-prodotti u tas-servizzi aċċessibbli għall-konsumaturi u jkollha impatt potenzjalment pożittiv fuq il-baġits pubbliċi fit-tul, billi tnaqqas id-dipendenza ta' persuni anzjani u b'diżabilità. Għal aktar informazzjoni Stqarrija għall-istampa: Il-Kummissjoni tipproponi li tagħmel il-prodotti u s-servizzi iżjed aċċessibbli għall-persuni b'diżabilità Segwi lil Marianne Thyssen fuq Facebook u Twitter, #EUdisability Inkiteb biex tirċievi b'xejn il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni, permezz tal-email